CELEX: 32022D0521
Language: sk
Date: 2022-03-28 00:00:00
Title: Rozhodnutie Európskeho parlamentu, Rady a Komisie (EÚ, Euratom) 2022/521 z 28. marca 2022, ktorým sa vymenúvajú členovia dozorného výboru Európskeho úradu pre boj proti podvodom (OLAF)

1.4.2022   
               
               
                  SK
               
               
                  Úradný vestník Európskej únie
               
               
                  L 104/71
               
            
         ROZHODNUTIE EURÓPSKEHO PARLAMENTU, RADY A KOMISIE (EÚ, Euratom) 2022/521
         z 28. marca 2022,
         ktorým sa vymenúvajú členovia dozorného výboru Európskeho úradu pre boj proti podvodom (OLAF)
         EURÓPSKY PARLAMENT, RADA A EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na Zmluvu o založení Európskeho spoločenstva pre atómovú energiu,
         so zreteľom na nariadenie Európskeho parlamentu a Rady (EÚ, Euratom) č. 883/2013, v znení zmien (1), o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (2), a najmä na článok 15 ods. 2 tohto nariadenia,
         keďže:
         
                     (1)
                  
                  
                     V článku 15 ods. 2 nariadenia (EÚ, Euratom) č. 883/2013 sa stanovuje, že dozorný výbor Európskeho úradu pre boj proti podvodom (OLAF) pozostáva z piatich nezávislých členov so skúsenosťami vo vyšších justičných alebo vyšetrovacích funkciách, alebo v porovnateľných funkciách, ktoré súvisia s oblasťou pôsobenia úradu. Vymenúvajú sa na základe vzájomnej dohody Európskeho parlamentu, Rady a Komisie. Rozhodnutie o vymenovaní členov dozorného výboru obsahuje aj rezervný zoznam potenciálnych členov, ktorí majú nahradiť členov dozorného výboru na zvyšok funkčného obdobia v prípade odstúpenia, úmrtia alebo trvalej neschopnosti niektorého z týchto členov vykonávať svoju funkciu.
                  
               
                     (2)
                  
                  
                     Podľa článku 15 ods. 3 nariadenia (EÚ, Euratom) č. 883/2013 trvá funkčné obdobie členov dozorného výboru päť rokov a je neobnoviteľné. Na udržanie odbornej spôsobilosti dozorného výboru sa striedavo nahrádzajú traja a dvaja členovia.
                  
               
                     (3)
                  
                  
                     Podľa článku 15 ods. 6 nariadenia (EÚ, Euratom) č. 883/2013 členovia dozorného výboru dostávajú v súlade s platnými predpismi Komisie denné príspevky a uhrádzajú sa im výdavky, ktoré im vznikli pri výkone funkcie.
                  
               
                     (4)
                  
                  
                     Podľa článku 15 ods. 7 nariadenia (EÚ, Euratom) č. 883/2013 členovia dozorného výboru pri výkone svojej funkcie nevyhľadávajú ani neprijímajú pokyny od žiadnej vlády, ani od žiadnej inštitúcie, orgánu, úradu či agentúry.
                  
               
                     (5)
                  
                  
                     Podľa článku 10 ods. 5 tretieho pododseku nariadenia (EÚ, Euratom) č. 883/2013 sú členovia dozorného výboru pri vykonávaní svojich funkcií viazaní povinnosťou dodržiavania služobného tajomstva a touto povinnosťou sú viazaní aj po ukončení svojho mandátu.
                  
               
                     (6)
                  
                  
                     V súlade s článkom 1 rozhodnutia Európskeho parlamentu, Rady a Komisie (EÚ, Euratom) 2016/1201 z 13. júla 2016, ktorým sa vymenúvajú členovia dozorného výboru Európskeho úradu pre boj proti podvodom (OLAF), sa funkčné obdobie dvoch členov dozorného výboru dvoch členov dozorného výboru, pani Grażyny Stronikowskej a pána Rafaela Muñoza Lópeza-Carmonu, skončilo 12. júla 2021 a funkčné obdobie troch členov, pána Jana Muldera, pani Marie Heleny Pereirovej Loureirovej Correiovej Fazendovej a pani Dobrinky Mihaylovej, sa skončilo 22. januára 2022. V súlade s článkom 15 ods. 4 nariadenia (EÚ, Euratom) č. 883/2013 zostávajú títo členovia vo funkcii po uplynutí ich funkčného obdobia, kým sa nedokončí proces vymenovania nových členov dozorného výboru. Preto by sa mali vymenovať noví členovia, ktorí týchto piatich členov nahradia, pričom sa dodržiava ustanovenie o striedavom nahrádzaní v článku 15 ods. 3 nariadenia (EÚ, Euratom) č. 883/2013. Obe osoby, ktoré svoj mandát začínajú okamžite, a tri osoby, ktoré začínajú 23. septembra 2022, boli vybrané žrebovaním.
                  
               
                     (7)
                  
                  
                     V nadväznosti na výberové konanie sú Európsky parlament, Rada a Komisia presvedčené, že osoby, ktoré majú byť vymenované za členov dozorného výboru, aj osoby uvedené v rezervnom zozname potenciálnych členov spĺňajú požiadavky na nezávislosť a skúsenosti vo vyšších justičných alebo vyšetrovateľských funkciách alebo v porovnateľných funkciách, ktoré súvisia s oblasťou pôsobenia úradu OLAF podľa článku 15 ods. 2 nariadenia (EÚ, Euratom) č. 883/2013. Osoby v rezervnom zozname sú uvedené v poradí podľa úspešnosti na základe výsledkov výberového konania,
                  
               ROZHODLI TAKTO:
         
            Článok 1
            
               1.   Za členov dozorného výboru Európskeho úradu pre boj proti podvodom (OLAF) sa odo dňa nadobudnutia účinnosti tohto rozhodnutia vymenúvajú tieto osoby nahradzujúce členov, ktorých mandát sa skončil v júli 2021:
               
                           —
                        
                        
                           pán Dušan STERLE,
                        
                     
                           —
                        
                        
                           pán Carsten ZATSCHLER.
                        
                     
            
               2.   Za členov dozorného výboru Európskeho úradu pre boj proti podvodom (OLAF) sa od 23. septembra 2022 vymenúvajú tieto osoby nahradzujúce členov, ktorých mandát sa skončil v januári 2022:
               
                           —
                        
                        
                           pani Teresa ANJINHO,
                        
                     
                           —
                        
                        
                           pani Marita SALGRAVE,
                        
                     
                           —
                        
                        
                           pán Angelo Maria QUAGLINI.
                        
                     
            
               3.   V prípade, že niektorá z uvedených osôb odstúpi z dozorného úradu, zomrie alebo trvalo nebude schopná vykonávať svoju funkciu, na zvyšok funkčného obdobia sa bezodkladne nahradí prvou osobou uvedenou v tomto zozname, ktorá doteraz nenahradila člena dozorného výboru:
               
                           —
                        
                        
                           pán Thierry CRETIN,
                        
                     
                           —
                        
                        
                           pán Ilias KONSTANTAKOPOULOS,
                        
                     
                           —
                        
                        
                           pani Maria STYLIANIDI,
                        
                     
                           —
                        
                        
                           pán Andrei Atila Luca CHENDI,
                        
                     
                           —
                        
                        
                           pani Sophie DE WAEL,
                        
                     
                           —
                        
                        
                           pán Igors LUDBORŽS,
                        
                     
                           —
                        
                        
                           pani Gabriella NAGY,
                        
                     
                           —
                        
                        
                           pán Joaquin SILGUERO ESTAGNAN.
                        
                     
         
         
            Článok 2
            Členovia dozorného výboru sa nesmú zaoberať záležitosťami, v ktorých majú priamy alebo nepriamy osobný záujem, najmä rodinné a finančné záujmy, ktoré by mohli ohroziť ich nezávislosť.
         
         
            Článok 3
            Výšku náhrady výdavkov, ktoré vznikli v súvislosti s vykonávaním povinností člena dozorného výboru, výšku príspevku za každý deň strávený vykonávaním týchto povinností, ako aj postup úhrady a vyplácania určí Komisia v súlade so svojimi uplatniteľnými pravidlami.
         
         
            Článok 4
            Komisia informuje uvedené osoby o tomto rozhodnutí a bezodkladne informuje každú osobu, ktorá nahrádza člena dozorného výboru podľa článku 1 ods. 3.
         
         
            Článok 5
            Toto rozhodnutie nadobúda účinnosť 28. marca 2022.
         
         
            V Bruseli 28. marca 2022
            
               
                  Za Európsky parlament
               
               
                  predsedníčka
               
               Roberta METSOLA
            
            
               
                  Za Radu
               
               
                  predseda
               
               Bruno LE MAIRE
            
            
               
                  Za Komisiu
               
               
                  komisár
               
               Johannes HAHN
            
         
         
            (1)  Nariadenie Európskeho parlamentu a Rady (EÚ, Euratom) 2020/2223 z 23. decembra 2020, ktorým sa mení nariadenie (EÚ, Euratom) č. 883/2013, pokiaľ ide o spoluprácu s Európskou prokuratúrou a účinnosť vyšetrovaní Európskeho úradu pre boj proti podvodom (Ú. v. EÚ L 437, 28.12.2020, s. 49).
         
            (2)  Ú. v. EÚ L 248, 18.9.2013, s. 1.